
Και η κοροϊδία συνεχίζεται...
38 αναπληρωτές στη Β΄Φάση για τα 137 κενά στη ΔΔΕ Κέρκυρας!!!
Η ολοκλήρωση της Β΄ φάσης προσλήψεων αναπληρωτών επιβεβαιώνει με τον πιο ξεκάθαρο τρόπο την πολιτική της απαξίωσης της δημόσιας εκπαίδευσης που ασκεί το Υπουργείο Παιδείας και η κυβέρνηση.
Ενώ στη ΔΔΕ Κέρκυρας τα καταγεγραμμένα κενά σε όλες τις ειδικότητες ανέρχονταν σε 137, με 6200 ώρες χαμένες στις 2 πρώτες εβδομάδες μαθημάτων, στη Β’ φάση εγκρίθηκαν και προσλήφθηκαν μόλις 38 αναπληρωτές! Περίπου 100 κενά δηλαδή παραμένουν, 3 εβδομάδες μετά την έναρξη της σχολικής χρονιάς.
Πρόκειται για έναν εμπαιγμό απέναντι στους μαθητές, τους γονείς και τους εκπαιδευτικούς του νησιού μας:
· Χιλιάδες ώρες μαθημάτων χάνονται, με τα σχολεία να υπολειτουργούν.
· Τα δικαιώματα των μαθητών μας πλήττονται καίρια, καθώς γενικά μαθήματα -ακόμα και πανελληνίων- και δομές ειδικής αγωγής μένουν στον αέρα.
· Οι συνάδελφοι εκπαιδευτικοί εξαναγκάζονται σε μετακινήσεις σε πολλαπλά σχολεία για να καλύψουν όπως-όπως τις τρύπες της αντιεκπαιδευτικής πολιτικής της κυβέρνησης, 
Η τακτική των «δόσεων» στις προσλήψεις, της διαχείρισης της φτώχειας, της εντατικοποίησης της εργασίας, η οποία θα οξυνθεί λόγω των πολλών κενών, δεν μπορεί να γίνει αποδεκτή. Τα κενά δεν είναι αριθμοί σε στατιστικούς πίνακες. Είναι οι πραγματικές εκπαιδευτικές ανάγκες των παιδιών μας. Είναι τα πραγματικά εργασιακά δικαιώματα των εκπαιδευτικών.
Απαιτούμε εδώ και τώρα:
1. Άμεση διενέργεια συμπληρωματικής φάσης προσλήψεων για την πλήρη κάλυψη όλων των κενών.
2. Πρόσληψη όλων των αναπληρωτών σε μία φάση από την αρχή της σχολικής χρονιάς.
3. Μονιμοποίηση όλων των αναπληρωτών εκπαιδευτικών.
Το Δ.Σ. της ΕΛΜΕ Κέρκυρας καλεί τους εκπαιδευτικούς, τους γονείς και τους μαθητές σε αγωνιστικό ξεσηκωμό. Δεν συμβιβαζόμαστε με τη λογική του «μικρότερου κόστους» στην εκπαίδευση των παιδιών μας.
Να καλυφθούν ΤΩΡΑ όλα τα κενά

